

**KAUNO MIESTO SAVIVALDYBĖS MERAS**

**NUTARIMAS ATSISAKYTI PRADĖTI PRANEŠIMO (SKUNDO) NAGRINĖJIMĄ**

2023 m. spalio 24 d.Nr. \_\_\_\_\_\_\_

Kaunas

Aš, Kauno miesto savivaldybės administracijos Viešosios tvarkos skyriaus (toliau – Skyrius) Administracinės teisenos poskyrio vyriausioji specialistė, išnagrinėjusi Viešosios tvarkos skyriaus Prevencijos poskyrio vyriausiosios specialistės 2023 m. rugsėjo 18 d. pranešimą Nr. 64-4-2725 (toliau – Pranešimas) dėl galimo UAB „Clear Channel Lietuva“ (įmonės kodas 111789288, buveinės adresas Vilnius, Trakų g. 7-14) Lietuvos Respublikos reklamos įstatymo (toliau – LR Reklamos įstatymas) 12 straipsnio 1 dalies 5 punkto reikalavimų pažeidimo.

n u s t a č i a u:

Pranešime nurodyta, kad 2023 m. rugsėjo 11 d. užfiksuota, jog Kaune, M.K. Čiurlionio g. prie Geležinkelio stoties, prieš pėsčiųjų perėją link Dainų slėnio, UAB „Clear Channel Lietuva“, įm. kodas 111789288, ant pastatomo trijų plokštumų įrenginio skleidžia išorinę reklamą su turiniu: „EUROKOS GALI SAU LEISTI RUGSĖJO SUPER PASIŪLYMAI Nuolaidos iki -50% GEOMAR kūno šveitikliams 600 g. – 50 %“ (pirma plokštuma), “EUROKOS GALI SAU LEISTI RUGSĖJO SUPER PASIŪLYMAI Nuolaidos iki -50% CARMEX lūpų balzamai „Chery“ (10 g.), „Pomegranate“, „Vanilla“, Moisturising (4,25 g.) -55% 2,70€“ (antra plokštuma), “EUROKOS GALI SAU LEISTI KORĖJIETIŠKA KOSMETIKA SKIN1004 CENTELLA kosmetikai -35%“ (trečia plokštuma), neturint tam Kauno miesto savivaldybės administracijos nustatyta tvarka išduoto leidimo (leidimo Nr. 29-24-1837 įrengti išorinę reklamą nurodytu adresu galiojimo terminas pasibaigė 2023 m. rugpjūčio 20 d.). Skyrius, vadovaudamasis LR Reklamos įstatymo 21 straipsnio 1 dalies 5 ir 6 punktais, 2023 m. rugsėjo 19 d raštu Nr. 64-2-1739 informavo reklamos skleidėją UAB „Clear Channel Lietuva“, kad skleisdama išorinę reklamą be Savivaldybės nustatyta tvarka išduoto leidimo ji pažeidžia LR Reklamos įstatymo 12 straipsnio reikalavimus bei įpareigojo per nustatytą terminą pašalinti skleidžiamą išorinę reklamą ir išardyti reklaminį įrenginį bei sutvarkyti aplinką. Skyrius 2023 m. spalio 11 d. faktinių duomenų patikrinimo aktu Nr. 64-4-2934 užfiksavo, kad UAB „Clear Channel Lietuva“ įvykdė Skyriaus reikalavimus, pašalino skleidžiamą išorinę reklamą bei įrenginį, sutvarkė aplinką.

Todėl, atsižvelgiant į paminėtas aplinkybes ir vadovaujantis LR Reklamos įstatymo 25 straipsnio 5 dalies 6 punktu, pranešime nurodytas Reklamos įstatymo pažeidimas yra mažareikšmis, nedarantis esminės žalos šio įstatymo saugomiems interesams, kadangi subjektas per nustatytą terminą įvykdė Savivaldybės vykdomosios institucijos reikalavimą pašalinti skleidžiamą išorinę reklamą ir reklaminį įrenginį bei sutvarkyti aplinką.

Vadovaudamasi Lietuvos Respublikos reklamos įstatymo 19 straipsnio 1 dalies 3 punktu ir 25 straipsnio 5 ir 8 dalimis,

n u t a r i u atsisakyti pradėti 2023 m. rugsėjo 18 d. pranešimo Nr. 64-4-2725 nagrinėjimą.

Pagal Lietuvos Respublikos reklamos įstatymo 27 straipsnio 1 ir 2 dalis, skundas dėl nutarimo gali būti paduotas per trisdešimt kalendorinių dienų nuo nutarimo priėmimo dienos Lietuvos Respublikos administracinių bylų teisenos įstatymo nustatyta tvarka. Kreipimasis į teismą nesustabdo nutarimo vykdymo, jeigu teismas nenustato kitaip.

Administracinės teisenos poskyrio vyriausioji specialistė

Nutarimo kopiją gavau: 20\_\_ m. \_\_\_\_\_\_\_\_\_\_ d. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(įmonės atstovo vardas ir pavardė, parašas)

Nutarimo kopija išsiųsta paštu 2023 m. spalio 24 d., registracijos Nr.\_\_\_\_\_\_\_\_\_\_\_\_\_\_\_\_\_